Røde Kors i Aalborg opfordrer folk til at melde sig som indsamler til årets Røde Korsindsamling
søndag 7. oktober. Her kan man kombinere en hyggelig gåtur med at hjælpe verdens mest fattigste og sårbare mennesker, lyder lokkemidlet.

- Jeg har et mål om at vi i år når rundt til alle husstande i Aalborg kommune, og derfor har vi brug for 900 frivillige. Derfor opfordre jeg så mange som muligt til at bruge tre timer af deres søndag. Hver eneste indsamler gør en kæmpe forskel, siger Nils Christiansen, koordinator for indsamlingen i Aalborg. Sidste år blev der alene i Aalborg indsamlet 547.350 kroner ind til fordel for Røde Kors' hjælpearbejde herhjemme og ude i verden. Målet for organisationen i år er at få endnu flere indsamlere. Aalborg afdeling har i året der er gået arbejdet på en stor revision af rutenettet, hvilket har resulteret i mange nye ruter og dermed mange nye steder at samle ind søndag den 7. oktober. Pengene fra sidste års indsamling gjorde det bl.a. muligt for os at hjælpe efter oversvømmelserne i Mozambique og Indonesien, flygtningene fra Irak og senest til ofrene for oversvømmelserne i Asien. Indsamlere kan melde sig hele døgnet på telefon 70 10 00 00 eller på www.indsamler.dk .